De nominerte ble offentliggjort fredag 11. februar 2022. Girl in Red ble nominert til syv priser, som er det største antallet nominasjoner en artist har fått foran en utdeling. Gabrielle, Stig Brenner og Hagle fikk tre nominasjoner hver. To nye klasser ble innført i forbindelse med utdelingen: klassene festmusikk og årets utgivelse, sistnevnte en videreføring av klassen årets album som ble delt ut siste gang under Spellemannprisen 2019. Klassen folkemusikk og tradisjonsmusikk endret navn til tradisjonsmusikk, klassen viser endret navn til viser og visepop mens klassen indie/alternativ endret navn til alternativ pop/rock. Det ble delt ut priser i totalt 28 klasser, 17 av disse sjangerbestemte klasser. Spellemannprisen meldte om ny rekord i antall påmeldte bidrag uten å oppgi antallet.